Asinas os nibels provincial, destrito y cantonal se flecsibilizan ta adaptar-se a las particularidaz etnicas u economicas d'o territorio: as rechions autonomas, prefecturas autonomas y destritos autonomos son divisions de 1er u 2º nibel abitatas por as 55 etnias minoritarias que tienen a suya propia autonomía ta fer leis espezificas. As municipalidaz de Pequín, Tianjin, Xangai y Chongqing encluyen belunas d'as mayors ciudatz d'o mundo y son baixo administración dreita. A la fin, as antigas colonias europeyas de Hong Kong y Macao mantienen una gran autonomía como rechions administrativas espezials, conserbando o suyo propio sistema economico y chudicial, amás de muitas caracteristicas propias d'estatos independients, como a suya propia moneda, dominio d'Internet, prefixo telefonico, bandera, etz. Baixo iste modelo Taiwán se considera una d'as 23 provincias d'a Republica Popular China, encara que en la practica la isla ye independient, y se troba almenistrata por o rechimen d'a Republica de China dende a fin d'a Guerra Civil de 1949.